Ավտոմատիզմի շնորհիվ սրտամկանը մշակում է սեփական իմպուլսներ, որոնց միջոցով սիրտը տալիս է ռիթմիկական կծկումներ: Այս հատկությունը սրտի տարբեր բաժիններում արտահայտված է տարբեր աստիճանի: Այդ տեսակետից սրտում կարելի է տարբերել ավտոմատիկ կենտրոնների երեք հարկ: Վերևի հարկում (աջ նախասրտի վերևի մասում) տեղադրված է աոաջին կարգի ավտոմատիկ կենտրոնը` սինուսային հանգույցը, որը նորմալ պայմաններում կարող է մշակել միջին հաշվով 70-80 իմպուլս մեկ րոպեում: Միջին հարկում (նախասիրտ-փորոքային միջնապատի շրջանում) գտնվում է երկրորդ կարգի ավտոմատիկ կենտրոնը` նախասիրտ-փորոքային հանգույցը, որի իմպուլսները միջին հաշվով լինում են 50-40 մեկ րոպեում: Ստորին հարկում (տեղակայված փորոքներում) դասավորված են երրորդ կարգի ավտոմատիկ կենտրոնները, որոնց իմպուլսային հզորությունը չի անցնում 20-10 զարկից մեկ րոպեում: Ինչպես երևում է, առողջ սրտում ավտոմատիզմի հատկությունը ուժեղագույն ձևով արտահայտված է վերևի հարկում և աստիճանաբար թուլանում է իջնելով դեպի ներքևի հարկերը: Ֆիզիոլոգիական պայմաններում սրտի ռիթմը ծագում է վերևի հարկից, այսինքն ունի սինուսային բնույթ: Եթե այս կամ այն հիվանդագին պատճառի հետևանքով ճնշվում կամ վերանում է սինուսային հանգույցի ֆունկցիան, սկսում են գործել երկրորդ կարգի ավտոմատիկ կենտրոնները: Իսկ եթե վերջիններս էլ խանգարվում են, ապա բեմահարթակ են բարձրանում երրորդ կարգի ավտոմատիկ կենտրոնները: Այսպիսով, կարելի է պատկերավոր ձևով արտահայտվել և խոսել սրտի ավտոմատիկ կենտրոնների հիերարխիայի մասին: